**Rasering av hjelpetiltak for sårbare barn og unge i Sogn og Fjordane**

**Fellesorganisasjonen (FO) Sogn og Fjordane er uro for tilbodet til sårbare familiar med barn og unge no når Bufetat (Barne, Ungdom og Familieetaten) avviklar lavterskel tilbod.**

*Bufetat region vest har per 09.01.13 vedteke å nedskalere/gjennomføre styrt avvikling av viktige hjelpetiltak for sårbare born, ungdom og familiane deira.  Dette har vorte gjort med eit pennestrok, utan å informere og førebu kommunane på dette. Dei vil no stå i eit vakuum og har eit stort press på seg til å framskaffe desse tiltaka sjølv, med ingen øyremerka midlar og med få sakshandsamarar.*

Bufetat slit med å få budsjettballanse, og må kutte vesentlege mellom anna i ikkje lovpålagte oppgåver/tiltak. Det har dei seinare åra vore eit auka fokus og eit ynskje frå kommunane på at dei etter kvart skal yte og «eige» hjelpetiltaka sjølve. Det som tilsynelatande skjer no, er at Bufetat med sine store budsjettoverskridingar, gjer premature kutt i tiltaksapparatet sitt ovanfor dei kommunale barneverntenestene i Sogn og Fjordane. Bufetat avviklar no mellom anna ikkje lovpålagte oppgåver/tiltak, og sårbare familiar med barn og unge i alderen 0-18 år vert kraftig råka ved at alle statlege heimebaserte tiltak og andre førebyggjande hjelpetiltak er/vert avvikla og kraftig redusert. Dette vil få alvorlege konsekvensar for barnevernet sitt tilbod til familiane som treng slik hjelp, og FO Sogn og Fjordane er bekymra for om kommunane er klare og står rusta til å ta over desse oppgåvene over natta.»

Kommunane står no utan bistand frå Bufetat til å gjennomføre dei lovpålagde oppgåvene, som inneber både førebyggande arbeid og tiltak. Barneverntenestene har i dag store saksmengder og mange krevjande saker. Dei fleste kommunane i fylket vårt er små, og har trange budsjett. FO Sogn og Fjordane utfordrar no kommunane til å samarbeide på tvers av kommunegrensene, slik at sårbare barn, unge og familiane deira kan få den hjelpa dei har krav på.